## Turisme treballa per a reorientar el pressupost procedent de fons NextGenerationEU per a impulsar accions en les zones afectades per la DANA

*** S’estudia reorientar els fons NextGenerationEU d’ajudes d’eficiència energètica per a actuacions en empreses de zones afectades
* També es pretén ampliar els fons dels plans de sostenibilitat turística en destinació (PSTD) de zones afectades per a incloure noves actuacions en estos territoris, i també es treballa a través de les actuacions de cohesió entre destinacions (ACD) de la Comunitat Valenciana i província per a impulsar projectes en les zones afectades
* Entre les actuacions subvencionables dirigides a entitats locals destaca la recuperació de llits i rambles i la dotació d’equipaments turístics afectats**

Turisme Comunitat Valenciana està treballant per a reorientar i ampliar el pressupost procedent de fons NextGenerationEU per a impulsar accions en les zones afectades per la DANA.

Des del primer moment de l’emergència, des de la Conselleria d’Innovació, Indústria, Comerç i Turisme que dirigix Nuria Montes s’han mantingut diverses reunions amb la Secretaria d’Estat de Turisme, així com amb ajuntaments, diputacions provincials i mancomunitats per a establir un procediment que permeta derivar estos fons europeus a actuacions en les zones afectades.

En concret, s’està treballant per a reorientar els més de 21 milions d’euros procedents del Mecanisme de recuperació i resiliència dels fons NextGenerationEU destinats a finançar projectes d’eficiència energètica en empreses turístiques de la Comunitat Valenciana, perquè es puguen sol·licitar per a actuacions de compra o inversió en empreses turístiques i allotjaments de zones afectades per la DANA.

A més, Turisme i la Secretaria d’Estat de Turisme estan estudiant la possibilitat d’ampliar amb nous fons alguns dels plans de sostenibilitat turística en destinació (PSTD) de les zones afectades. D’esta manera, es pretén ampliar el pressupost perquè s’incloguen actuacions vinculades a pal·liar els efectes que ha provocat la DANA.

Una altra de les línies en les quals es treballa des de Turisme CV per a redirigir els fons NextGenerationEU és a través dels fons disponibles en les actuacions de cohesió entre destinacions (ACD) de la Comunitat Valenciana i de la província de València. Entre tots dos es podria disposar de prop de 10 milions d’euros. Cal assenyalar que dels 15 milions d’euros assignats a la Comunitat Valenciana per a impulsar les ACD del territori autonòmic queden, en estos moments, 7,5 milions que encara no estan establits i ara es volen orientar per a ajudar estes zones.

Així, Turisme Comunitat Valenciana està treballant, juntament amb la Secretaria d’Estat de Turisme, a més d’ajuntaments, diputacions i mancomunitats de la Comunitat Valenciana, en una relació que concrete quines tipologies d’actuacions es podran acollir a esta nova línia d’ajudes procedent dels fons europeus, anteriorment citats.

**Actuacions subvencionables dirigides a entitats locals**

En concret, les ajudes aniran dirigides, d’una banda, directament a les entitats locals, que podran acollir-se a una línia d’ajudes que inclou, entre altres, el desenrotllament de plans d’adaptació al canvi climàtic; el seguiment i l’avaluació de riscos climàtics, a més de prevenció i gestió de riscos específics sobre el territori, com pot ser la prevenció d’inundacions.

Les entitats locals també podran rebre estos fons amb l’objectiu d’adequar els seus llits i rambles, per a protegir-se enfront de l’erosió i altres riscos relacionats amb el clima, així com l’adequació d’itineraris no motoritzats.

**Actuacions subvencionables dirigides a empreses i proveïdors turístics**

D’altra banda, els fons europeus redirigits aniran destinats a actuacions subvencionables dirigides a empreses i proveïdors turístics de la destinació, entre les quals s’inclouran accions en matèria d’eficiència energètica, dinamització del sector turístic, així com el desenrotllament de ferramentes digitals de formació i capacitació per a la transformació digital dels treballadors.

Fecha: 08/11/2024